
Contracte privat de compromís i fixació de condicions per a una donació simple de béns immobles (articles 609 i 618 a 656 del Codi civil espanyol; Decret legislatiu 1/2014, de 6 de juny, i les seves modificacions vigents en matèria de reduccions i bonificacions de l’impost sobre successions i donacions en virtut del Decret llei 4/2023, de 18 de juliol).

Autora: Francesca Llodrà Grimalt (jurista)

Notes prèvies
1. Aquest formulari té caràcter purament informatiu i preparatori. No genera validesa ni eficàcia. No constitueix un títol de transmissió de la propietat, la qual requereix obligatòriament una escriptura pública notarial.
Per tant, d’acord amb l’article 633 CC, perquè sigui vàlida la donació de cosa immoble, s’ha de fer en escriptura pública. L’acceptació es pot fer en la mateixa escriptura de donació o en una altra de separada; però sempre en vida de la persona donant. Feta en escriptura separada, s’ha de notificar l’acceptació de forma autèntica a la persona donant, i s’ha d’anotar aquesta diligència en ambdues escriptures.
La jurisprudència reitera sense fissures que la manca d’escriptura pública du el contracte de donació a la ineficàcia absoluta (STS 1394/2007, d’11 de gener, RJ\2007\1502).


Contracte privat de compromís i fixació de condicions per a una donació simple de béns immobles

.................. (lloc), ............... (data)

REUNITS 

D’una banda, com a part donant, el Sr./Sra. .............., amb DNI (o l’equivalent en cas que tingui nacionalitat diferent de l’espanyola) núm. ........, d’estat civil ............. (si escau, indicar el règim econòmic), i amb domicili a .............. (adreça completa).

Intervé en nom i dret propis.[footnoteRef:2] [2:  Art. 624 CC. Pot actuar per representació voluntària (art. 1259.1 CC). Les limitacions a la capacitat d’actuar en nom propi com a donant les trobem als art. 287.3ª, en cas de la persona amb mesures de suport, i 166 CC, en cas de menors d’edat. ] 


I de l’altra, com a part donatària, el Sr./Sra. .............., amb DNI (o l’equivalent en cas que tingui nacionalitat diferent de l’espanyola) núm. ........, d’estat civil ............. (si escau, indicar el règim econòmic), i amb domicili a .............. (adreça completa).

Intervé en nom propi i dret propis.[footnoteRef:3] [3:  Art. 625 CC. Pot actuar per representació voluntària i legal (arts. 626 i 627 CC). Hi ha algunes limitacions en relació amb la capacitat per ser donatari (art. 628 CC). ] 


Ambdues parts es reconeixen mútuament la capacitat legal necessària per atorgar aquest document, i a aquest efecte,

EXPOSEN

1. Que la part donant és propietària de ple dret del bé immoble següent: ....................... . (Descriviu, en termes generals, el bé i indiqueu-ne l’adreça i la referència cadastral). 

L’immoble ....................... (Escolliu: es troba lliure de llogaters i ocupants/està actualment ocupat en virtut d’usdefruit/està ocupat en virtut de contracte de lloguer/està ocupat sense títol).
L’immoble ....................... (Escolliu: es troba lliure de tota mena de càrregues, hipoteques, gravàmens o servituds/es troba gravat per ..................).
El valor econòmic de l’immoble és ....................... (normalment el valor de referència de cadastre).

2. Que és voluntat de la part donant transmetre de forma gratuïta l’immoble esmentat a favor de la part donatària. Per això, la part donant es compromet formalment a transmetre, de manera absolutament gratuïta, irrevocable i inter vivos, l’immoble descrit en el punt 1 d’aquesta part expositiva a favor de la part donatària. 

3. Que és voluntat de la part donatària acceptar aquesta transmissió.[footnoteRef:4] Per això, la part donatària declara formalment en aquest acte que accepta la donació de l’immoble objecte d’aquest contracte i agraeix profundament el gest i la liberalitat de la part donant. [4:  Article 618 CC. ] 


4. Que ambdues parts són plenament conscients que la llei exigeix escriptura pública notarial per a la validesa d’una donació d’immoble. Per tant, l’objectiu exclusiu d’aquest document privat és fixar i detallar els pactes, els acords i les condicions que s’hauran de traslladar posteriorment a l’escriptura pública.

5. La part donatària declara que es reserva els béns necessaris per viure[footnoteRef:5] i que la present donació no resulta inoficiosa.[footnoteRef:6] [5:  Article 634 CC. ]  [6:  Article 636 CC. ] 


D’acord amb el que manifesten, les parts acorden les següents:

ESTIPULACIONS

1. Reserva d’usdefruit
La donació es pacta sota la condició expressa que la part donant es reserva l’usdefruit vitalici sobre l’immoble. En conseqüència, la part donatària rebrà exclusivament la nua propietat. La part donant conserva el dret d’ús i gaudi exclusiu de l’habitatge (inclòs el dret a llogar-lo i percebre’n les rendes) fins al moment de la seva mort, moment en què la part donatària consolidarà el ple domini de l’immoble de forma automàtica.

2. Reserva de la facultat de disposició
La part donant es reserva la facultat de disposar de l’immoble, la qual cosa no impedeix a la part donatària adquirir la propietat afectada per una reserva. 

3. Prohibició temporal de disposar
Per tal de protegir el patrimoni familiar, les parts acorden que la part donatària té prohibit vendre, alienar, gravar, permutar o hipotecar l’immoble donat (ni tan sols la nua propietat) ....................... (Escolliu: durant un termini de .......... anys, a comptar des de la signatura de la futura escriptura pública/fins que compleixi ........ anys), excepte si compta amb l’autorització expressa i per escrit de la part donant.

4. Clàusula de reversió
L’immoble donat ....................... (Escolliu: ha de tornar a ser propietat de la part donant/ha d’esdevenir propietat d’una tercera persona),[footnoteRef:7] de forma automàtica i sense dret a cap indemnització per a la part donatària, si es compleix qualsevol dels supòsits següents:  [7:  Requereix acceptació del següent donatari (art. 623 CC) i la situació del primer donatari és com la de l’hereu fiduciari (articles 783 i 781 CC). ] 

(Escolliu el supòsit o supòsits que corresponguin.)
· La mort, sense descendència, de la part donatària abans que la de la part donant. 
· Si la part donatària incorre en situació d’addicció greu i diagnosticada al joc o a substàncies estupefaents.
· En cas de divorci o ruptura de la parella de fet de la part donatària.
· En cas que la part donant hagi patit un error excusable sobre les qualitats, les circumstàncies o els fets personals de la part donatària, que produeixin una pèrdua de confiança sobrevinguda a la donant.[footnoteRef:8]  [8:  Regla general inspirada en l’art. 29 de la Llei 8/2022, d’11 de novembre, de successió voluntària paccionada o contractual de les Illes Balears. ] 

· ....................... (altres supòsits)

5. Col·lació / dispensa de col·lació
(En cas que la part donatària sigui hereva i legitimària de la part donant.)
Les parts acorden expressament que aquesta donació té el caràcter de col·lacionable/no col·lacionable. 
(En cas que sigui col·lacionable)
Atès que aquesta donació té caràcter de col·lacionable i imputable a la llegítima de la part donatària, se sotmet de manera directa a la normativa civil pròpia de les Illes Balears.
En conseqüència, el valor de l’immoble objecte de la donació s’ha d’imputar a compte de la llegítima que pugui correspondre a la part donatària en la successió de la part donant, d’acord amb el que disposa l’article 42 del Text refós de la Compilació del dret civil de les Illes Balears (Decret legislatiu 79/1990) i l’article 40 de la Llei 8/2022, d’11 de novembre, de successió voluntària paccionada de les Illes Balears. 
La part donatària rebrà de menys en la partició de l’herència tant com ja hagi rebut en vida, però si el valor del que ha rebut supera la seva quota, i les llegítimes no queden afectades de forma inoficiosa, no estarà obligada a retornar o compensar en diners la diferència als altres cohereus per falta d’equivalència.[footnoteRef:9]  [9:  Regla general inspirada en l’art. 40 de la Llei 8/2022, d’11 de novembre, de successió voluntària paccionada o contractual de les Illes Balears. ] 


6. Vicis i sanejament
La part donant no respon dels vicis o defectes ocults que pugui tenir l’immoble, els quals són coneguts i assumits per la part donatària, qui accepta el bé en l’estat físic i de conservació en què es troba actualment. La part donatària se subroga en tots els drets i accions que, en cas d’evicció, correspondrien a la part donant. 

7. Deutes de la part donant
Pel fet de la donació, la part donatària no respon dels deutes contrets per la part donant abans de la donació. Tanmateix, els creditors de la part donant poden, si és procedent, sol·licitar la rescissió de la donació.[footnoteRef:10] [10:  Art. 1111, 1291.3 i 1297 CC.] 


8. Revocació
1. La donació queda revocada per les causes legals previstes a l’article 644 CC. 
2. La part donant es reserva[footnoteRef:11] el dret de revocar i anul·lar aquesta donació, i, per tant, a recuperar la propietat de l’immoble, en cas que la part donatària cometi algun dels actes d’ingratitud tipificats a la llei. Aquest dret s’estén al supòsit en què la part donatària es negui a prestar a la part donant aliments o assistència bàsica en cas que la donant entri en una situació de necessitat econòmica sobrevinguda.[footnoteRef:12] [11:  Art. 652 CC. ]  [12:  Per la mera donació, la llei imposa un deure d’aliments a la part donatària, en proporció a la donació (art. 153 CC).] 

La definició i apreciació de la ingratitud es fa, prioritàriament, per les causes d’indignitat per succeir que regula l’article 7 bis del Text refós de la Compilació del dret civil de les Illes Balears, així com als supòsits previstos a la Llei 8/2022, d’11 de novembre. En concret, s’entén que es produeix ingratitud si la part donatària comet, posteriorment contra la part donant, el seu cònjuge o parella estable, o els seus descendents/ascendents, qualsevol dels actes de maltractament físic o psicològic greu, falta d’atenció, abandonament o altres conductes greus tipificades a l’article 7 bis esmentat.

9. Incompliment de càrregues
La part donant es reserva el dret de revocar i anul·lar aquesta donació i, per tant, de recuperar la propietat de l’immoble,[footnoteRef:13] en cas que la part donatària incompleixi, de manera voluntària, la càrrega o la condició imposada per la part donant, i acceptada per la part donatària, de ................ .  [13:  Art. 651 CC.] 


10. Repartiment de despeses i impostos
(Opcional: un acord econòmic per a la futura operació.)
1. Despeses de formalització: la part donatària assumeix íntegrament les despeses de notaria, registre de la propietat i gestoria.
2. Impostos de la transmissió: la part donatària s’ha de fer càrrec de la liquidació de l’impost de donacions (ISD) i de l’impost sobre l’increment de valor dels terrenys de natura urbana (plusvàlua municipal).
3. Impost sobre la renda (IRPF): la part donant assumeix que ha de declarar la variació patrimonial en la seva declaració de l’IRPF de l’exercici corresponent, i se’n fa càrrec de forma exclusiva.

11. Repartiment de despeses futures de l’immoble
(Normalment en cas de reserva d’usdefruit) 
Mentre estigui vigent l’usdefruit vitalici pactat a l’estipulació primera:
1. La part donant (com a usufructuària) es compromet a pagar les despeses ordinàries de la comunitat de propietaris, els subministraments (aigua, llum, gas) i la taxa de fems.
2. La part donatària (com a nua propietària) ha de pagar l’impost sobre béns immobles (IBI), les assegurances estructurals (continent) i les derrames comunitàries de caràcter extraordinari (obres de façana, ascensor, etc.).

12. Submissió a mediació i arbitratge
Les parts acorden l’obligatorietat de sotmetre a mediació o arbitratge les controvèrsies que, per la seva naturalesa, es puguin resoldre a través d’aquestes formes de resolució de conflictes, de conformitat amb la legislació que regula la mediació en afers civils i mercantils i l’arbitratge.[footnoteRef:14] [14:  Vegeu l’art. 6 de la Llei 5/2012, de 6 de juliol, de mediació en assumptes civils i mercantils, i l’art. 9 de la Llei 60/2003, de 23 de desembre, d’arbitratge.] 


13. Competència
Per a totes les qüestions que se suscitin respecte del compliment i la interpretació d’aquest contracte, són competents els jutjats i els tribunals de ................, en trobar-se l’immoble objecte d’aquest contracte en el seu partit judicial. 

14. Compromís d’atorgament d’escriptura
Ambdues parts s’obliguen a comparèixer davant la notaria que triï la part donatària dins d’un termini màxim de ............. dies a comptar des d’avui, per tal de traslladar literalment tots els acords d’aquest document a l’escriptura pública de donació que correspongui.

Com a prova de conformitat i com a guia de treball compartida, les parts signen aquest document privat per duplicat en el lloc i la data abans indicats.


(signatura persona donant)	(signatura persona donatària)


[bookmark: _Hlk97203260]Nota: aquest formulari s’ha elaborat gràcies a la col·laboració del Govern de les Illes Balears. L’autora ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció, atès que es tracta d’un model creat per al foment del català a l’àmbit del dret. 

